ወጣቶች የሀገርን ልማት ለማረጋገጥ የሰላም አምባሳደር መሆን አለባቸው
ወጣቶች የሰላም አምባሳደር በመሆን የሀገርን ሰላምና ልማት ማረጋገጥ እንደሚገባቸው የኢትዮጵያ ወጣቶች ሲቪክ ማህበራት አስታወቀ፡፡የኢትዮጵያ ወጣቶች ሲቪክ ማህበራት በአራዳ ክፍለ ከተማ 200 የሚሆኑ ወጣቶችን በማሳተፍ የሰላም የውይይት መድረክ አካሂዷል፡፡ከአራዳ ክፍለ ከተማ ጋር በመተባበር በተዘጋጀው የሰላም ውይይት መድረክ ወጣቶች ጥያቄዎቻቸውን በሰከነ እና ማህበረሰቡን በማይጎዳ መልኩ የማቅረብ ክህሎት ማዳበር እንደሚገባቸውም ተገልጿል፡፡እኛ ኢትዮጵያውያን በውይይት የማይፈቱ ችግሮች የሉንም የሚሉት የማህበሩ መስራች አቶ ጫላ አሰፋ ወጣቱ ለሀገር መከታ መሆኑን በተግባር ማረጋገጥ አለበት ብለዋል፡፡በኢትዮጵያ ከ70 በመቶ በላይ የሚሆነው የህብረተሰብ ክፍል ወጣት መሆኑን የኢፌዴሪ የሥራ እድል ፈጠራ ኮሚሽን መረጃ ያሳያል፡፡ወጣቱ በሰከነ መንገድ ለሀገርና ለወገኑ ደጀን የሚሆን ዜጋ መሆን እንዳለበት ተገልጿል፡፡ወጣቱ የወጣትነት ጊዜያቸውን በሀገር ሰላም ልማት እና አንድነት ግንባታ ላይ ሊያውሉ እንደሚገባ ተጠቁሞ፣ የሀገር ፍቅር ያለው ወጣት ለማፍራት በውይይት መታመን እንዳለበትም ተረጋግጧል፡፡(በሀኒ አበበ)